EXCLUSIV. Dreptate pentru Leonard Zăicescu, supraviețuitor al Holocaustului, la 98 de ani. Parchetul General atacă în instanță deciziile de achitare ale criminalilor de război, pentru care România a fost condamnată la CEDO
Parchetul de pe lângă Înalta Curte de Casație și Justiție va ataca în instanță deciziile prin care au fost achitați doi criminali de război, în anii '90, responsabili pentru orchestrarea Holocaustului din România: Pogromul de la Iași și deportările din Basarabia și Bucovina, potrivit unui răspuns al PÎCCJ, la solicitarea tvr.ro. Demersul Parchetului vine după ce doi supraviețuitori ai Holocaustului din România, Leonard Zăicescu și Ana Fălticineanu, și-au căutat și au obținut dreptatea la CEDO, care a stabilit că România nu a avut dovezi pertinente pentru reabilitarea celor doi ofițeri, că achitările au fost „excesive” și nu erau necesare într-o societate democratică.